作者:竇庠
標題:留守府酬皇甫曙侍禦彈琴之什
內容:青瑣晝無塵，碧梧陰似水。高張朱弦琴，靜舉白玉指。洞簫又奏繁，寒磬一聲起。鶴警風露中，泉飛雪雲裡。泠泠分雅鄭，析析諧宮徵。座客無俗心，巢禽亦傾耳。衛國知有人，齊竽偶相齒。有時趨絳紗，盡日隨朱履。那令雜繁手，出假求焦尾。幾載遺正音，今朝自君始。